نمت ليلي وكَمت اشوف احـلام *** وكـل حلم يخلص كَبل لا يبدي
واصعب حلم شفته بيوم الفراك *** كسر كِلبي وضل يطعن بجبــدي
خفت لايتبدى كاسك والزمته حيل *** لكَيت الكاس بايدي وعمري متبـدي
شرد اكَلك من رحت عني بعيـــد *** المسيح من انصلب ما صرخ ابكَدي
مليت الحزن واليمته واليـــا دوب *** واقع حـــال ولازم اخضع لامـره
ارجع يا صديقي و البعد طــال *** مـــو عمري بغيايك خلص صبـــره
مـا اجاني الصبر بعد عيناك *** وصرت مثل اليتيم ويجذب الحسره
حالي بغيابك ما يوصفه لسان *** ولا حروف الشعر تكَــدر تذكره
متحســـر اعيش بأمر دنيـاي *** تعرف شنهو يعني تعيش بالحسره؟
معناها الفرح صاير مثل رجال *** شايل ورد بايده وخنجر بضهره
معناها الزمن فرق بالاصحـاب *** ومعناها انتهت بيناتنـا العشره
كَلبي خلافك مـا يشــوف افراح *** يــا كَلب يفرح و اجزاءه متطشــره
مرحوم الكَلب استشهد من سنيـــن *** يــا وسفة صفت اشلائه متنثـــره
متنثره ابمكَابر يمها كوم جلاب *** اكلت من لحوم وما درت سره
جمعت اشلاء كَلبي الما فرح يـوم *** ولكَيت حروف كَلبي اليوم متفجــره
شعاتب بالوكت و الوكت غدار *** اخذ عمري الفديته لاجل عمره
واخذ من روحي شكثر صحبـــان *** و دفن كَلبي العليل بوسط حفــره
دمعاتي خبطن وي بياض العيـــن *** صفت من دمعاتي عيوني محمـــره
حتة الورد ما يرضى بعد بالمـاي *** مــن دمعتي تريد الوردة والشجــره
كَلبك نساني وراح عني بعيد *** لـو كَلبي ناسيك هم تكَدر تعذره؟
وسافة الدهر حاربنا وشتنه
وتدري الوشاة بشتم وشتنه
تكَلي انت يا بعد اهلي وشتنه
انهدم ركن الصبر و تلوم بيه
.